- 5.61 కోట్ల మేర షేర్లు తిరిగి కొనుగోలు
- షేరు ఒక్కింటికి రూ.2,506.50 చెల్లింపు
- మొత్తం బైబ్యాక్‌ విలువ రూ.16,000 కోట్లకు పైమాటే .
- డివిడెండ్‌ పాలసీ దిశగా బోర్డు భారీ నిర్ణయం
- దేశంలోనే 'అతిపెద్ద బై బ్యాక్‌'
ముంబయి: దేశంలో అతిపెద్ద సాఫ్ట్‌వేర్‌ సేవల సంస్థ 'టాటా కన్సెల్టెన్సీ సర్వీసెస్‌' (టీసీఎస్‌) సోమవారం రూ.16,000 కోట్ల విలువైన భారీ బైబ్యాక్‌ ఆఫర్‌ ప్రకటించింది. షేరు ఒక్కింటికి రూ.2,850 చొప్పున దాదాపు 5.61 కోట్ల (2.85 శాతం) ఈక్విటీ షేర్లను బైబ్యాక్‌ చేసేందుకు బోర్డు సమ్మతి తెలిపినట్టుగా కంపెనీ ఎక్స్ఛేంజీకి వెల్లడించిన సమాచారంలో తెలిపింది. టీసీఎస్‌ ప్రకటించిన బైబ్యాక్‌ ఆఫర్‌ విజయవంతం అయితే దేశంలోనే ఇది అతిపెద్ద బైబ్యాక్‌ ఆఫర్‌గా నిలిచిపోనుంది. ఇప్పటి వరకు ఈ ఘనత రిలయన్స్‌ పేరిట ఉంది. రిలయన్స్‌ సంస్థ 2012లో దాదాపు రూ.10,400 కోట్ల విలువైన షేర్ల బైబ్యాక్‌ జరిపింది. టీసీఎస్‌ బోర్డు నిర్ణయంతో టీసీఎస్‌ కౌంటర్లో ర్యాలీ నమోదు అయింది. ఈ స్టాక్‌ ఒక్కసారిగా 4.08 శాతం పెరిగి రూ.2,506.50 వద్ద ముగిసింది. గత అయిదు నెలల్లో ఇదే గరిష్ట క్లోజింగ్‌ కావడం విశేషం. అతిపెద్ద సాఫ్ట్‌వేర్‌ మార్కెట్‌ అయిన అమెరికాలో రక్షణాత్మక ధోరణి వ్యాపారం సన్నగిల్లే ప్రమాదం నెలకొన్న నేపథ్యంలో టీసీఎస్‌ ఈ భారీ షేర్ల బైబ్యాక్‌కు రావడం విశేషం. టీసీఎస్‌ చీఫ్‌ ఎగ్జిక్యూటివ్‌ ఎన్‌.చంద్రశేఖరన్‌ నేతృత్వంలో జరగనున్న ఆఖరి బోర్డు సమావేశంలో టీసీఎస్‌ ఈ భారీ నిర్ణయం తీసుకోవడం విశేషం. టాటా సన్స్‌ సంస్థలో 73.3 శాతం ఆదాయాన్ని అందించే టీసీఎస్‌ భారీ నిర్ణయం తీసుకోవడం పట్ల కార్పొరేట్‌ ప్రపంచం ఆశ్చర్యపోయింది. గత వారం చంద్రశేఖరన్‌ మాట్లాడుతూ డివిడెండ్‌ పాలసీపై స్పష్టతనివ్వాలని వాటాదారులు కోరుతున్నట్టుగా తెలిపారు. టీసీఎస్‌ వద్ద దాదాపు రూ.43,169 కోట్ల విలువపై నగదు నిల్వ ఉంది. ఇది కంపెనీ మార్కెట్‌ క్యాపిటలైజేషన్‌లో దాదాపు 10 శాతానికి సమానం. బైబ్యాక్‌ నిర్ణయం ద్వారా ఇందులో అధిక భాగం వాటాదారులకు అందించాలన్నది వ్యూహంగా కనిపిస్తోంది. షేర్ల బైబ్యాక్‌ వల్ల వాటా ఒక్కింటికి లభించిన ఆదాయం పెరుగుతుంది. అవసరం కంటే ఎక్కువగా ఉన్న నగదు వాటాదారులకు తిరిగి అందిచేందుకు ఇది తోడ్పడనుంది. మందగమన పరిస్థితులు నెలకొన్న తరుణంలో షేర్‌ ప్రైస్‌కు ఊతం ఇచ్చేందుకు కూడా ఇది దోహదం చేయనుంది. ప్రతిపాదిత బైబ్యాక్‌ను స్టాక్‌ ఎక్స్ఛేంజీలోని మార్పిడి విధానం ద్వారా టెండర్‌ ఆఫర్‌ మార్గంలో దామాషా ప్రాతిపాదికన చేపట్టనున్నట్టు కంపెనీ వివరించింది. బైబ్యాక్‌ నిబంధనలను అనుసరించి ఈ బైబ్యాక్‌నకు సంబంధించిన పూర్తి వివరాలను సంస్థ త్వరలోనే ప్రకటించనుంది.
మీ స్నేహితులకు రికమెండ్ చెయ్యండి